Goue Draad Kwilters: July 2012
Ons groepiedag val toe mooitjies op 'n koue, nat, onplesierige wintersdag, maar dis nou nie asof een van hierdie faktore 'n klomp kwilters afskrik nie. Sommer gou-gou het Connie weer gesorg vir 'wys en prys' toe sy 'n herinneringskwilt wat sy vir haar skoonma gemaak het uitgehaal het.
Die groep stel altyd intens belang in enige voltooide werk soos wat hier gesien kan word.
Tyd vir rondstaan en kyk was daar egter nie, want die een manier om warm te word, is om aan die werk te spring en dit was ook nie lank nie toe is almal ernstig besig met haar eie projek. Links is groepleidster Marie besig met haar "Yo-yo" kersboom wat jou werklikwaar WEER hierdie jaar klaar gaan wees. Ons sal moet vra dat sy 'hierdie' moet begin spesifiseer..... 2012, 2013.... Breggie, regs is besig om Cornelia Hen se vere reg te vryf.
Rina (links) het vervaard 'n snyer en lap gegryp toe sy sien ek neem foto's, maar ek wonder of sy ooit by haar eie tafel was? Petro (regs) stik nog appliekwerk aan haar eerste kleinkind se kwilt, maar sy sal haar litte moet roer, want die kleinman gaan binne die volgende maand sy opwagting maak.
Kokkewiet het vir Anida ingespan om haar te leer borduur en haar toe eenkant afgesonder om die nuwe stokperdjie onder die knie te kry terwyl Charlene (regs) nog hard aan die deurstik aan die kwilt vir haar seun is. Foeitog sy het presies 'n maand gelede laas (met ons vorige groepdag) aan haar kwilt en masjien geraak.
Connie (links) trek alweer weg met 'n nuwe Bargello en Bettie (regs) is sterk op spoed met haar "free motion sampler".
Rina help vir Bettie met haar "free motion sampler".
Ek het besluit om nie 'n steek te werk voordat ek my nie vol lekkernye gestop het nie. 'n Mens moet darem iets hê om te verbrand!
Sussies Petro, Kokkewiet en Breggie se ma is na 'n beroerte in die hospitaal en ons dink aan hulle en hoop vir 'n spoedige herstel. Ria se man is darem ontslaan na 'n groot operasie, maar sy was vandag eerder by hom om toe te sien dat die man ook gou gesond word. Linda was ook in die hospitaal en ons neem haar dus glad nie kwalik dat sy besluit het om nie in hierdie weer uit te kom nie. Sonja, was afwesig, maar ons het nie een iets van haar gehoor nie..... so Sonja...... is daar 'n kêrel waarvan jy ons nie wil vertel nie, want wat anders kan tog nou belangriker as die groepdae wees?